<УМЕТНУТИ: Место, датум>

За: Лекаре у установама примарне здравствене заштите

Поштовани/а колега/колегинице,

Обраћамо Вам се као део Европске иницијативе, како бисмо скренули Вашу пажњу на алармантан пораст отпорности на антибиотике широм Европе и затражили Вашу подршку у борби против овог тренда.

Европски центар за превенцију и контролу болести (ECDC), заједно са здравственим властима широм Европске уније, координира Европски дан свести о антибиотицима - европску здравствену иницијативу која се сваке године обележава 18. новембра. Oве године, у фокусу је сарадња са лекарима примарне здравствене заштите, попут Вас, како би се промовисала одговарајућа употреба антибиотика и информисали пацијенти о ризицима повезаним са самолечењем антибиотицима.

Отпорност на антибиотике се повећала током протеклих година до тачке када представља главну претњу за будућу ефикасност антибиотика. У комбинацији са недостатком нових антибиотских третмана, пораст броја бактерија отпорних на антибиотике сада представља озбиљан ризик за јавно здравље.

Као што знате, отпорност на антибиотике је повезана са обимом и начином на који се антибиотици користе. У хуманој медицини, примарна здравствена заштита чини највећи део (80–90%) употребе антибиотика. Самолечење антибиотицима укључује и издавање антибиотика без рецепта и неосновану употребу преосталих антибиотика. Улога лекара примарне здравствене заштите је посебно важна у овом контексту, јер антибиотици морају бити одговорно прописани и издати, као и правилно коришћени.

Недавна истраживања (нпр. Евробарометар) су показала да у свим земљама значајна већина пацијената добија антибиотике уз лекарски рецепт. Међутим, и даље постоји мањи удео пацијената који користе антибиотике без рецепта (3%) или користе антибиотике преостале од претходне терапије (2%). Обим проблема варира од земље до земље. Стога постоји конкретна потреба да се пацијентима у примарној здравственој заштити широм Европе промовише одговарајућа употреба антибиотика.

Ваш допринос подизању свести о рационалној употреби антибиотика је од кључног значаја. Будући да сте свакодневно у директном контакту са пацијентима, налазите се у најбољој позицијида утичете на њихове перцепције и ставове према болести и њихов однос према потреби за антибиотицима.

ECDC је израдио бројне информативне материјале како би Вам помогао у едукацији пацијената о одговарајућој употреби антибиотика. Припремили смо неколико информативних материјала, а више ће бити обезбеђено у блиској будућности. Посебно, у прилогу се налазе опште кључне поруке, постер и визуелни материјал који се могу показати пацијентима у Вашој ординацији како би им се пружиле информације о самолечењу и одговарајућој употреби антибиотика. Веб-страница Европског дана свести о антибиотицима (<http://antibiotic.ecdc.europa.eu>) нуди додатне материјале за подизање нивоа свести о антибиотицима у примарној здравственој заштити, као што су приказ начина разговора са пацијентима које могу да вам пруже подршку за одбијање неоснованих захтева пацијената за антибиотицима, као и линкове ка додатним текстовима и идејама за начине на које можете да помогнете пацијентима.

Унапред Вам се захваљујемо на подршци и сарадњи. Циљ нам је да, уз Вашу помоћ, смањимо неосновану употребу антибиотика како би ови лекови који спашавају животе остали ефикасни и у годинама које долазе.

|  |  |  |
| --- | --- | --- |
| <УМЕТНУТИ: Име> | Др Катрин Фјелдстед | Др Марк Спренгер |
| нпр. министар здравља, <УМЕТНУТИ: Земља> | Председник CPME | Директор ECDC |

